Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for EF-Fiskerikontrolagenturet for regnskabsåret 2008

EUROPA-PARLAMENTET,

der henviser til det endelige årsregnskab for EF-Fiskerikontrolagenturet for regnskabsåret 2008,

der henviser til Revisionsrettens beretning om årsregnskabet for EF-Fiskerikontrolagenturet for regnskabsåret 2008, med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Rådets forordning (EF) nr. 768/2005 af 26. april 2005 om oprettelse af et EF-fiskerikontrolagentur [3], særlig artikel 36,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget (A7-0105/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 23. april 2009 meddelte decharge til EF-Fiskerikontrolagenturets administrerende direktør for gennemførelsen af agenturets budget for regnskabsåret 2007 [5] og i beslutningen med bemærkningerne til afgørelsen bl.a.:

- noterede sig Revisionsrettens bemærkning om, at agenturet ikke havde etableret egnede procedurer, der gjorde det muligt at afgøre, hvilke midler der skulle fremføres, hvilket betød, at mindst 125000 EUR blev fremført uden retlige forpligtelser

- noterede sig, at Revisionsretten var af den opfattelse, at agenturet endnu ikke i tilstrækkelig grad havde dokumenteret de interne kontrolprocedurer,

Præstationer

1. noterer sig Revisionsrettens bemærkning om, at agenturet ikke udarbejder et flerårigt arbejdsprogram; understreger derfor, at det er vigtigt at udarbejde dette dokument, for at agenturet effektivt kan organisere gennemførelsen af sin strategi og nå sine mål; glæder sig imidlertid over agenturets beslutning om at udarbejde dette dokument i overensstemmelse med bestyrelsens strategi på mellemlang sigt;

2. opfordrer endvidere agenturet til at overveje at lade et Gantt-diagram indgå i programmeringen af de operationelle aktiviteter, så det hurtigt kan fastslås, hvor lang tid den enkelte medarbejder har brugt på et projekt, og en resultatorienteret tilgang kan fremmes;

3. opfordrer agenturet til i en oversigt, der vedføjes næste beretning fra Revisionsretten, at foretage en sammenligning mellem de tiltag, der er blevet gennemført i det regnskabsår, der er under dechargebehandling, og de tiltag, der er gennemført i det forudgående regnskabsår, således at dechargemyndigheden bedre kan vurdere agenturets præstationer fra år til år;

Budgetmæssig og økonomisk forvaltning

4. henleder opmærksomheden på nødvendigheden af, at agenturet håndterer svaghederne i programmeringen af sine aktiviteter, så det sikres, at procedurerne for opstilling af budgettet i fremtiden er tilstrækkeligt strikse og ikke medfører, at budgetposterne bliver forhøjet og/eller formindsket; understreger, at dette også er i strid med princippet om specificering; konstaterer desuden, at bestyrelsen i strid med gældende regler ikke blev bedt om at godkende overførslerne eller informeret om dem; noterer sig dog, at agenturet har forpligtet sig til at forbedre planlægningen og overvågningen af budgettet for således at reducere antallet af budgetændringer;

5. noterer sig ligeledes agenturets svar, hvori det gerne har villet understrege, at det har været særlig vanskeligt at planlægge budgettet i 2008 på grund af flytningen til agenturets endelige sæde;

6. noterer sig Revisionsrettens bemærkning om, at der i strid med finansforordningen blev indgået visse retlige forpligtelser (for et samlet beløb af 1400000 EUR), før de tilsvarende budgetforpligtelser var indgået;

Intern revision

7. medgiver, at Den Interne Revisionstjeneste har fastsat 15 henstillinger til agenturet, af hvilke ni er blevet betegnet som "meget vigtige" og vedrører behovet for at udvikle en række indikatorer, der dækker alle agenturets aktiviteter, den interne organisations- og procedurestruktur, der støtter forvaltningsrevisionen, forvaltningen af de menneskelige ressourcer (hvad angår styrkelse af ansættelsesprocedurerne og dokumentationssystemerne) samt behovet for interne procedurer til at nedbringe agenturets betalingsforsinkelser;

Menneskelige ressourcer

8. bemærker, at der i 2008 blev ansat personale noget hurtigere end oprindeligt planlagt, og at dette betød, at de bevillinger, der var nødvendige for lønudgifterne, var undervurderet med over 35 % (ca. 1300000 EUR); anmoder følgelig agenturet om at forbedre overvågningen af dets budgetgennemførelse;

9. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 1.

[2] EFT L 248 af 16.9.2002, s. 1.

[3] EUT L 128 af 21.5.2005, s. 1.

[4] EFT L 357 af 31.12.2002, s. 72.

[5] EUT L 255 af 26.9.2009, s. 202.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------